﻿ BISERICA “ADORMIREA MAICII DOMNULUI” DIN IŢCANI, SUCEAVA -ISTORICUL- Cap I Mihaela Băbuşanu Pe o colină aflată în imediata vecinătate a liceului industrial nr.2 din oraşul Suceava, se înalţă bisericuţa „Adormirea Maicii Domnului” fosta mânăstire, aflată altă dată în perimetrul localităţii Iţcanii Vechi. Odată cu încheierea contractului de vânzare-cumpărare din 23 februarie 1796 între Administraţia Imperială a moşiilor Statului din Galiţia de Est şi magistratura oraşului Suceava, prin care oraşul cumpăra moşia Fondului bisericesc, Iţcanii Vechi devine parte componentă a oraşului cu toţi supuşii şi obligaţiile lor pentru suma de 3787 florini, 35 Kreuzer. Biserica „Adormirea Maicii Domnului” va face parte începând cu acea perioadă din selecta listă a edificiilor religioase aparţinând oraşului Suceava. Tradiţia consemnează existenţa în aceste locuri în perioada Descălecatului lui Dragoş Vodă a unui rus din Sniatin, pe numele său Iaţco. Atunci când Dragoş a pornit din Maramureş peste Carpaţi cu scopul de a întemeia aici domnia Moldovei de mai târziu, obişnuia să facă dese excursii cinegetice spre a cunoaşte mai îndeaproape zona.Într-una dintre aceste incursiuni ar fi zărit în depărtare o abia perceptibilă umbră de fum, lucru care l-a mirat foarte tare el fiind convins că ţinutul era nelocuit. Mergând în direcţia indicată de fum ar fi dat de un cărbunar bătrân, care preocupat de îngrijirea stupilor săi nu ar fi observat apropierea alaiului şi nici nu ar fi putut răspunde mai apoi solilor, căci era rus din Sniatin şi nu cunoştea limba română. S-a apelat atunci la serviciile unui tălmaci, putându-se afla astfel că bătrânul se numea Iaţco şi era de loc din Sniatin. Dragoş i-a comunicat bătrânului –tot prin intermediul tălmaciului- că îi dă în stăpânire pământul din împrejurimi cu condiţia să aducă aici şi alţi coetnici din Sniatin şi să întemeieze aici o colonie. Astfel a luat fiinţă „Iaţcanii” , „Iţcanii” sau „Eţcanii”, nucleu în jurul căruia s-a format şi dezvoltat oraşul Suceava de mai târziu. Suceava îşi are originea numelui în apelativul „soci” cum cojocarii unguri emigraţi de peste Carpaţi, iar nu după numele bătrânului Iaţco cum probabil ar fi trebuit. A.D Xenopol, contrazice însă aceste afirmaţii susţinând că originea cuvântului ar fi „dacică” şi că oraşul s-ar numi aşa după râul pe malul căruia este situat. Localitatea Iţcani de azi îşi are începutul odată cu Descălecatul, una dintre primele localităţi amintite în scrierile vremii. Fosta mânăstire de maici din Iţcani, pe locul căreia se află acum bisericea „Adormirea”, era cu siguranţă o construcţie de lemn, cum erau dealtfel toate celelalte biserici în acea perioadă. Prima menţiune a acestei mânăstiri datează din luna mai a anului 1935, fiind o scrisoare către Patriarhul Constantinopolului Antonie (1391-1397), a lui Isac din Mauro-Vlahia, care îl roagă să ia în calitatea de ctitor mânăstirile „Maica Domnului” din Iţcani şi „Sfăntul Dumitru” din Suceava. ;numele acestui Isac apare şi sub forma Iasco. Iniţiativa acestei scrisori ar fi putut avea acelaşi scop cu încercările lui Ştefan I Muşatinul (1394-1395), de a înlătura neînţelegirile dintre Moldova şi Patriarhia Ecumenică. În primăvara lui1395, Ştefan Vodă a trimis o solie la Constantinopol în frunte cu Protopopul Petru, cu daruri şi scrisori către Patriarhul Antonie al IV-lea, rugându-l să ridice anatema şi să recunoască pe Iosif şi Meletie ca ierarhi canonici în Moldova. Moldovenii ceruseră recunoaşterea lui Iosif ca Mitropolit al Moldovei cu scaunul la Suceava şi a lui Meletie ca Episcop, dar Patriarhia Constantinopolului a refuzat, temându-se că moldovenii urmăreau o completă autocefalie sau independenţă faţă de Patriarhie, de vreme ce propuseseră din propriile rânduri pe acei ierarhi pe care Patriarhia îi numea pseudoepiscopi. În aceste condiţii, Iosif şi Meletie au fost hirotoniţi de Antonie al Haliciului însă Patriarhul Nil (1380-1388) care păstorea pe atunci, a refuzat recunoaşterea celor doi hirotoniţi la Halici, hirotonind el însuşi pe un grec, Teodosie, ca Mitropolit al Moldovei, mai apoi fiind hirotonit tot un grec, Ieremia neluându-se în seamă dorinţa ţării. Sunt de semenalat o serie de acte arbitrare comise de Înalta Patriarhie, prin reprezentanţii ei, ca şi consecinţă a nemulţumirii faţă de moldovenii care au izgonit pe Mitropolitul desemnat Ieremia. În aceste condiţii Patriarhul a „aruncat” anatema asupra tuturor locuitorilor Moldovei, domni, vlădici, boieri, preoţi şi credincioşi în timpul domniei lui Roman I Muşatinul (1391-1394). Aşadar, în aceşti termeni se înscriau eforturile voievodului Ştefan şi, probabil a credincioşilor săi, aşa cum era acel „Iascos” sau „Isac”. Încetarea acestui conflict declarat s-a făcut după moartea lui Antonie al IV-lea(1397) şi urcarea în scaunul patriarhic al lui Matei I (1397-1410) precum şi după urcarea pe scaunul Moldovei al lui Alexandru cel Bun (1400-1432), când Iosif este recunoscut ca Mitropolit al Moldovei. Din perioada domniei lui Alexandru cel Bun, nu ni s-au păstrat referiri la mânăstire. Alexandru Vodă la 23 februarie 1453 acordă acestei mânăstiri, cu oamenii din ţară sau din Polonia scutiri de dări şi slujbe către domnie, în folosul mânăstirii. ”Cum că am binevoit Domnia mea cu a noastră bunăvoinţă ţi curată şi luminată inimă, să am pentru pomenirea sufletelor noastre şi pentru sănătatea noastră şi am dat mânăstirii noastre care este lângă Suceava, a lui Iaţco unde este hramul Adormirea Sfintei Născătoare de Dumnezeu, unde este stareţă Fevronia, ca să aşeze sat la hotarul mânăstirii, lângă mânăstire unde va voi, şi ori pe cine să cheme sau din ţară noastră sau din ţară străină.Iar acei oameni, câţi vor fi la acea mânăstire, le dăm slobozie să-şi are, să semene secară şi să cosească fân în ţarina târgului Suceie ca şi oamenii târgoveţi.... Iar cine il va strica această danie a noastră să fie blestemat de Domnul Dumnezeu şi Mântuitorul nostru Isus Hristos şi de Preacurata Maica Sa, şi de cei 318 părinţi de la Niceia, şi-au strigat sângele asupra lor şi asupra fiilor lor....” Pentru a atrage oamenii în acele locuri, ceea ce ar fi însemnat mai multe braţe de muncă şi, deci, mai multe beneficii pentru această mânăstire, dobândeşte aceste largi privilegii de la voievodul Alexandru al II-lea fiul lui Ilias şi prin Alexăndrel care a domnit în trei rânduri în Moldova. Astfel, au venit în acest spaţiu oameni care asimilându-se cu descendenţii bătrânului Iaţco, au întemiat satul care purta numele de Iţcanii Vechi, astăzi suburbie a oraşului Suceava. Printre meşterii suceveni care se judecă într-un proces în anul 1476 la Liov este Ştefen Ruteanu, ciubotaru de ciubote roşii din Suceava, iar un altul deşi e arătat explicit ca armean, purta un nume rusesc şi anume Iaţco. Tradiţia, consemnată în cronica lui Grigore Ureche, ştie de un Iaţco, prisăcar, pe care descălecătorii veniţi din Maramureş l-au găsit lângă Suceava. În timpul domniei lui Ştefan cel Mare (1457-1504), drepturile mânăstirii Iţcani au fost reconfirmate, dar actul nu ni s-a păstrat. A exista dealtfel, în aceiaşi perioadă, o ierarhizare a privilegiilor acordate mânăstirilor. Imunităţile de care se bucurau lua diferite aspecte cum ar fi cele judiciare, în baza cărora dregătorii domneşti nu aveau dreptul de a judeca oamenii şi preoţii dependenţi de unele mânăstiri, pentru abaterile lor, acest drept revenind egumenilor (cum era la Probota, Neamţ Bistriţa şi Putna). De jurisdicţie a egumenilor asupra preoţilor din satele mânăstireşti care erau scoşi de sub autoritatea „chiriarhului” locului (tot în mânăstirile enumerate mai sus). Iminităţile comerciale, având pe o parte dreptul de a face comerţ scutit de vămi, pe de altă parte de a încasa vamă (Moldoviţa, Putna, Bistriţa). Ultima categorie de imunităţi erau cele fiscale; acestea constau în obligaţia locuitorilor din satele mânăstireşti de a plăti către mânăstirea respectivă şi nu către domnie (Neamţ,Bistriţa, Putna, Horodnic şi la mânăstirea Adormirea Maicii Domnului „ –numită a lui Iaţco. În pofita acestor imunităţi, Mănăstirea din Iţcani, la fel ca şi Horodnicul, au rămas mânăstiri cu venituri puţine; deşi ele au fost primele mânăstiri de călugăriţe (cronologic vorbind). Din perioada următorilor şapte voievozi ai Moldovei (începând cu Bogdan cel Orb 1504 şi terminând cu Petru Vodă Şchiopul la 1591), nu ni s-au păstrat informţii referitoare la mânăstire. Odată cu urcarea pe tron a voievodului Ieremia Movilă (1595-1606), mânăstirea lui Iaţco reintră în atenţia şi preocupările domniei. Dacă în timpul lui Alexandru al II-lea, mânăstirea se află încă într-o fază incipientă de dezvoltare, în timpul lui Ieremia Movilă se poate afirma că se află în plină înflorire. Printr-un suret datat „let 7106 septembrie 19”, Ieremia Movilă acordă mânăstirii „multe şi largi privilegii”. Aflăm din acest suret, că măicuţele se ocupau cu îngrijirea stupilor, a viei, cu lucrul de mână şi cusăturile. Documentul de la Ieremia Movilă aminteşte şi de înaintaşii săi care au întărit privilegiile mânăstirii şi, în special, „pe unde au dat şi unde au întărit bătrânul Ştefan Voevod”. După cum afirmam însă, nu ni se păstrează nici un document de la Ştefan cel Mare, deducem doar că el ar fi existat, aşa cum reiese din suretul lui Ieremia Movilă. Următorul document datează din 24 august 1616 din timpul primei domnii a lui Radu Mihnea (1616-1619). Acest voievod reînnoieşte şi el privilegiile anterioare cu o singură adăugire: arendaşii, cămanii şi lumânărarii au obligaţia de a da mânăstirii cele necesare. În document se face referire la exemplul înaintaşilor: „ a bătrânului voievod Alexandru, a bătrânului voevod Ştefan şi a voievodului Ieremia Movilă”. În anul 1632, Mânăstirea Iţcani câştigă un nou drept de proprietate acordat de această dată de voievodul Alexandru al VI-lea Iliaş.(1631-1633). Acesta întăreşte printr-un document, dreptul de proprietate al mânăstirii asupra unui loc de moară pe pârâul Dragomireşti pe care l-au dăruit mânăstirii Iţcani, iar Alexandru Vodă Iliaş a confirmat dania. El confirmă de asemeni, că mânăstirea lui Iaţco,astăzi Iţcani, se află în limitele târgului Suceava, iar Anastasie Climca, Mitropolitul Moldovei, a scos mânăstirea în afara târgului. În timpul lui Miron Barnoscki(1626-1697), doamna Safta a ridicat o moară pe care însă ctitorul mânăstirii Dragomirna, Mitropolitul Anastasie Climca- a dărâmat-o, şi de aceea voievodul întăreşte din nou dreptul de proprietate. Pârâul Dragomireşti, curge pe lângă Mânăstirea Dragomirna, ocoleşte satul Mitocul Dragomirnei, despărţindu-l de satul Lipoveni, şi se varsă mai jos de gara Iţcani, în Suceava. Rusciorii, din care jumătate era proprietatea mânăstirii Dragomirna, era odinioară situat pe locul unde a fost gara Iţcani, aici se pare că ar fi fost moara clădită de doamna Safta. Discordia dintre mânăstirile Iţcani şi Dragomirna a luat o mare amploare, fiind nevoie de repetate intervenţii ale voievodului pentru recunoaşterea dreptului cuvenit mânăstirii Iţcani. Odată cu anul 1639, mânăstirea de călugăriţe intră într-o nouă fază. Noua fază de dezvoltare (situată cronologic în timpul domniei lui Vasile Lupu), coincide cu construcţia unei biserici noi în locul mânăstirii de lemn, care se păstrează şi astăzi, de către călugăriţele Nazaria şi fiica ei Anghelina. Zidirea bisericii însă a implicat mânăstirea Iţcani într-un proces pentru satul Milişăuţi cu mânăstirea Solca, proces încheiat indecis dar care a adus cu sine o pată urâtă asupra credibilităţii şi bunelor intenţii ale slujitorilor de aici. După această perioadă, urmează o alta, de aproximativ nouă decenii, în care nu avem nici o informaţie referitoare la evoluţia şi parcursul acestui lăcaş religios. Abia în 1732, la 22 octombrie, avem din nou informaţii despre mânăstire. Maria, fiica lui Simeon Calcăntraur, jupâneasa lui Gheorghe Humă, căpitan, dăruieşte mânăstirii Iţcani, părţile sale diin satul Milişăuţi, ţinutul Suceava. În data de 9 martie 1733, Grigore al II-lea Ghica, întăreşte lui Varlaam Ursache, eromonah la mânăstirea Iţcani, stăpânirea asupra părţilor din moşia Milişăuţi, date mânăstirii de Maria, jupâneasa lui Gheorgehe Humă şi fata lui Călcăntraur. În toamna lui 1733, la 3 octombrie, Varlaam Costache, neavând cu ce termina lucrul mânăstirii, vinde lui Daniel, fost episcop de Roman, şi lui Orest, egumen la Solca, trei părţi din satul Milişăuţi, primite de la Maria Humoaie, cu suma de 60 lei. În primăvara lui 1742, la 3 martie, Dinu Cantacuzino, fost mare armaş, dă mărturie lui Constandache, fiul lui Constantin, de asemeni fost mare armaş, precum că dania Mariei Humoaie, făcută mânăstirii Iţcani, nu este bună, şi că, călugărul Ursache a vândut fără drept, moşia Milişăuţi mânăstirii Solca.I s-a luat egumenului de la mânăstirea Solca zapisul şi i s-a dat lui Constandache, urmând ca egumenul să-şi ia banii înapoi de la călugărul Ursache. Abia în 1776, găsim alte referiri despre biserica din Iţcani. Ispravnicul de atunci al Sucevei, Ilie Cârstea Şătrar, comunică Comisiei aulice ce se ocupa de reglementarea chestiunilor legale de proprietăţi mânăstireşti din timpul ocapaţiei habzburgice, că lângă Suceava, la Iţcani, este o bisericuţă care mai înainte fusese mânăstire de maici, care datorită comportamentului lor necorespunzător a fost desfiinţată de Mitropolitul de la Iaşi, iar relicvele din mânăstire au fost luate de el. Epitropul de atunci al bisericii, Mihalache Blănar, declara că nu ştie cine a zidit biserica, ştie numai că în 1771, călugăriţele de aici au fost alungate de Mitropolitul de Iaşi reconfirmând că ele au fost alungate în urma unor certuri şi că în locul lor a fost adus un preot, mânăstirea devenind astfel biserică cu preot paroh. La acea dată, respectiv 1776, Mitropolitul de la Iaşi nu putea fi decât Gavril Calimachi (1758-1786). Motivul desfiinţării mânăstirii, ar putea fi acele certuri între călugăriţe, la acestea adăugându-se chestiunea morii pe care maicile, ca să scape de ceartă cu mult mai titrata mânăstire Dragomirna, au dăruit-o epitropului de Burdujeni, probabil fără aprobarea Mitropolitului Calimachi. Ar mai fi putut exista şi cauze externe ivite din împrejurările politice nefavorabile ce s-au ivit odată cu anexarea Bucovinei de către Imperiul Habsburgic, probabil cauza cea mai plauzibilă. Întrebarea care stăruie e fără îndoială legată de problema călugăriţelor; ce s-a întâmplat cu ele după desfiinţarea mânăstiri? Se presupune că unele dintre ele s-ar fi refugiat în apropiata mânăstire de la Pătrăuţi. În satul Mitocul Dragomirnei este şi astăzi o vale, care desparte Mitocul Dragomirnei de Lipoveni, vale ce poartă numele de Valea Călugăriţei. Luându-se în considerare că în anul secularizării averilor mânăstireşti mânăstirea Pătrăuţi număra încă 14 călugăriţe- cărora li s-a îngăduit să rămână în mânăstire până la moarte fiindu-le asigurată o pensie lunară de 1 flor din fond şi că ultima călugăriţă Casiana Tanasi a murit la 9 iulie 1814, presupunem că această călugăriţă trebuie să fi fost una dintre călugăriţele de la Iţcani, care şi-a petrecut bătrâneţele acolo prevăzând cele ce se vor întâmpla sau fiind originară din acele locuri. Din dispoziţiunile Epitropului Mihalache Blănar şi ale ispravnicului Suceie Ilie Cârstea, mai aflăm că în momentul desfiinţării mânăstirii, Mitropolitul a luat şi moaştele unui sfânt sau sfinte- nu se cunoaşte exact identitatea- ducându-le la Iaşi. * prezentul articol face parte din studiul monografic „Biserica Adormirea Maicii Domnului din Iţcani-Suceava” , scris sub forma proiectului de diploma în anul 1997 şi aflat în prezent la faza de revizuire, completăre şi preeditare. * Capitol I 